8.  โครงสร้างเงินทุน

    1.  โครงสร้างเงินทุนของทอท.

        1.  หลักทรัพย์ของทอท.

คณะรัฐมนตรีได้มีมติเมื่อวันที่ 10 กันยายน 2545
อนุมัติให้เปลี่ยนทุนของการท่าอากาศยานแห่งประเทศไทยเป็นหุ้นและให้ดำเนินการจัดตั้งบริษัท
ท่าอากาศยานไทย จำกัด (มหาชน) โดย ทอท.
ได้รับการจดทะเบียนจัดตั้งขึ้นเป็นบริษัทมหาชนจำกัด เมื่อวันที่ 30 กันยายน 2545
ด้วยทุนจดทะเบียนและทุนชำระแล้วจำนวน 5,747 ล้านบาท
ประกอบด้วยหุ้นสามัญซึ่งถือโดยกระทรวงการคลังทั้งสิ้นจำนวน 574,700,000 หุ้น
มูลค่าที่ตราไว้หุ้นละ 10 บาท

โดยที่ มาตรา 23 แห่งพระราชบัญญัติทุนรัฐวิสาหกิจ พ.ศ. 2542 กำหนดว่า
ในระหว่างที่กระทรวงการคลังยังมิได้โอนหุ้นที่ถืออยู่ให้แก่บุคคลอื่น
มิให้นำบทบัญญัติของกฎหมายว่าด้วยบริษัทมหาชนจำกัดในส่วนที่ว่าด้วยผู้ถือหุ้นและจำนวนหุ้นที่ผู้ถือหุ้นแต่ละคนจะพึงถือไว้มาใช้บังคับ
และให้ถือว่าความเห็นของกระทรวงการคลังอันเกี่ยวกับบริษัทนั้นเป็นมติของที่ประชุมใหญ่ผู้ถือหุ้น

ต่อมาเมื่อวันที่ 4 สิงหาคม 2546 กระทรวงการคลังในฐานะผู้ถือหุ้นทั้งหมดของ ทอท.
ได้มีความเห็นซึ่งถือว่าเป็นมติที่ประชุมใหญ่ผู้ถือหุ้นให้ทอท. เพิ่มทุนจดทะเบียนของทอท.
จากเดิมจำนวน 5,747 ล้านบาทเป็นจำนวน 10,000 ล้านบาท
โดยการออกและเสนอขายหุ้นสามัญเพิ่มทุนจำนวน 425,300,000 หุ้น มูลค่าที่ตราไว้หุ้นละ 10 บาท
ให้แก่กระทรวงการคลัง ทั้งนี้ กระทรวงการคลังได้ชำระค่าหุ้นเพิ่มทุนโดยการโอนหุ้นของบริษัท
ท่าอากาศยานสากลกรุงเทพแห่งใหม่ จำกัด (“บทม.”) ที่กระทรวงการคลังถืออยู่จำนวน
42,530,000 หุ้น มูลค่าที่ตราไว้หุ้นละ 100 บาท คิดเป็นจำนวนเงินรวมทั้งสิ้น 4,253
ล้านบาทให้แก่ ทอท. ส่งผลให้ทอท. มีทุนจดทะเบียนทั้งสิ้น 10,000 ล้านบาท
แบ่งเป็นหุ้นสามัญทั้งสิ้น 1,000,000,000 หุ้น มูลค่าที่ตราไว้หุ้นละ 10 บาท และถือหุ้นใน บทม.
คิดเป็นสัดส่วนร้อยละ 99.99 โดยบทม.
เป็นบริษัทที่รับผิดชอบในการดำเนินการก่อสร้างท่าอากาศยานสุวรรณภูมิซึ่งจะใช้เป็นท่าอากาศยานหลักของประเทศแทนท่าอากาศยานกรุงเทพเมื่อก่อสร้างแล้วเสร็จ

นอกจากนั้นเมื่อวันที่ 24 ตุลาคม 2546 ทอท. ได้เข้าร่วมลงทุนกับบริษัท การบินไทย จำกัด
(มหาชน) และธนาคารกรุงไทย จำกัด (มหาชน) ในบริษัท โรงแรมท่าอากาศยานสุวรรณภูมิ จำกัด
ในสัดส่วนการลงทุนร้อยละ 60 ร้อยละ 30 และร้อยละ 10 ตามลำดับเพื่อประกอบกิจการโรงแรม
ณ ท่าอากาศยานสุวรรณภูมิ

ในวันที่ 30 มกราคม 2547 ทอท. ได้เพิ่มทุนจดทะเบียนอีก 428.57 ล้านหุ้น มูลค่าที่ตราไว้หุ้นละ
10 บาท โดยวันที่ 9 กุมภาพันธ์ 2547
ได้จัดสรรและเสนอขายหุ้นสามัญเพิ่มทุนบางส่วนให้พนักงานของ ทอท. และ บทม.
เป็นจำนวนรวมประมาณ 16 ล้านหุ้น ในราคาเท่ามูลค่าที่ตราไว้ คือหุ้นละ 10 บาท และในวันที่ 9
มีนาคม 2547 และ วันที่ 8 เมษายน 2547
ได้เสนอขายหุ้นสามัญเพิ่มทุนให้แก่ประชาชนทั่วไปและสถาบันการเงินทั้งในและต่างประเทศเป็นจำนวน
358.8 ล้านหุ้น และ 53.77 ล้านหุ้น ตามลำดับ ในราคาหุ้นละ 42 บาท
ได้มูลค่าหุ้นสามัญจำนวนทั้งสิ้น 4,285.70 ล้านบาท โดยมีส่วนเกินมูลค่าหุ้นสามัญ 13,202.24
ล้านบาท และมีค่าใช้จ่ายในการขายหุ้นจำนวน 634.58 ล้านบาท
ซึ่งนำไปลดจากส่วนเกินมูลค่าหุ้นทั้งจำนวน จึงมีผลทำให้ ณ วันที่ 30 กันยายน 2547 ทอท.
มีหุ้นสามัญที่ออกและชำระเต็มมูลค่าแล้วจำนวน 1,428.57 ล้านหุ้น มูลค่าที่ตราไว้หุ้นละ 10 บาท
และมีส่วนเกินมูลค่าหุ้นสุทธิ 12,567.66 ล้านบาท
และมีกระทรวงการคลังเป็นผู้ถือหุ้นใหญ่ในสัดส่วนประมาณร้อยละ 70.0
ของหุ้นที่ออกและจำหน่ายได้แล้วทั้งหมดของ ทอท.

2.  ผู้ถือหุ้น

รายชื่อผู้ถือหุ้นรายใหญ่ 10 รายแรก ณ วันที่ 17 พฤศจิกายน 2547
(วันปิดสมุดทะเบียนผู้ถือหุ้นครั้งล่าสุด) มีดังนี้

  -------------------------------------------- --------------- -------------
  รายชื่อ                                        จำนวนหุ้น         สัดส่วน (ร้อยละ)

  1. กระทรวงการคลัง                             1,000,000,000   70.00

  2. STATE STREET BANK AND TRUST COMPANY       34,095,713      2.39

  3. DBS NOMINEES A/C SELETAR INVESTMENT PTE   31,547,000      2.21
  LTD                                                          

  4. HSBC BANK PLC-CLIENTS GENERAL A/C         18,337,500      1.28

  5. กองทุนรวม วายุภักษ์ หนึ่ง โดย บลจ. เอ็มเอฟซี      10,909,700      0.76

  6. กองทุนรวม วายุภักษ์ หนึ่ง โดย บลจ. กรุงไทย       10,909,700      0.76

  7. NORTRUST NOMINEES LTD.                    10,610,600      0.74

  8. กองทุน บำเหน็จบำนาญข้าราชการ                 9,500,000       0.67

  9. นายวิชัย รักษ์ศรีอักษร                          8,800,000       0.62

  10. สำนักงานประกันสังคม                         7,253,800       0.51
  -------------------------------------------- --------------- -------------

3.  นโยบายการจ่ายเงินปันผล

ทอท. จะจ่ายเงินปันผลไม่ต่ำกว่าร้อยละ 25 ของกำไรสุทธิที่เหลือหลังหักเงินสำรองต่าง ๆ
ทุกประเภทที่ ทอท. ได้กำหนดไว้ อย่างไรก็ตาม
การจ่ายเงินปันผลดังกล่าวจะขึ้นอยู่กับแผนการลงทุน ความจำเป็น และความเหมาะสมอื่น ๆ
ในอนาคต
มติคณะกรรมการบริษัทที่อนุมัติให้จ่ายเงินปันผลต้องถูกนำเสนอเพื่อขออนุมัติจากที่ประชุมผู้ถือหุ้น
เว้นแต่เป็นการจ่ายเงินปันผลระหว่างกาลซึ่งคณะกรรมการบริษัทมีอำนาจอนุมัติให้จ่ายได้ก่อนรายงานให้ที่ประชุมผู้ถือหุ้นทราบในการประชุมคราวต่อไป
ในการประชุมสามัญผู้ถือหุ้นเมื่อวันที่ 29 มกราคม 2547 ได้มีมติจ่ายเงินปันผลประจำปี 2546
ในอัตราหุ้นละ 0.9044982 บาท เป็นจำนวนเงิน 904,500,000 บาท โดยจ่ายในเดือนกุมภาพันธ์
2547

2.  โครงสร้างเงินทุนของบทม.

ในงวดบัญชีนี้ บทม. มีทุนจดทะเบียน 33,000,000,000 บาท แบ่งเป็น 330,000,000 หุ้น
มูลค่าหุ้นละ 100 บาท ณ วันที่ 30 กันยายน 2547 และวันที่ 30 กันยายน 2546 ชำระแล้ว
26,803,000,000 บาท และ 18,355,000,000 บาท ตามลำดับ โดยเพิ่มขึ้น 8,445,000,000
บาท เนื่องจากในงวดบัญชีนี้ บทม. ได้เรียกชำระค่าหุ้นที่จดทะเบียนเพิ่มทุนครั้งที่ 3 เต็มมูลค่าแล้ว
และได้จดทะเบียนเพิ่มทุนครั้งที่ 4 จำนวน 11,500,000,000 บาท แบ่งเป็น 115,000,000
หุ้นมูลค่าหุ้นละ 100 บาท ในจำนวนนี้ บทม. ได้เรียกชำระแล้ว จำนวน 5,303,000,000 บาท
ปัจจุบัน บริษัท ท่าอากาศยานไทย จำกัด (มหาชน) ถือหุ้นของ บทม. ในอัตราร้อยละ 99.99

3.  โครงสร้างเงินทุนของบริษัท โรงแรมท่าอากาศยานสุวรรณภูมิ จำกัด

ณ วันที่ 30 กันยายน 2547 บทม. บริษัท โรงแรมท่าอากาศยานสุวรรณภูมิ จำกัด
มีทุนจดทะเบียนจำนวน 210 ล้านบาท โดยมี ทอท. เป็นผู้ถือหุ้นจำนวน 1,260,000 หุ้น
มูลค่าที่ตราไว้หุ้นละ 100 บาท ซึ่งคิดเป็นร้อยละ 60 ของหุ้นที่ออกและจำหน่ายแล้วทั้งหมด
โดยได้มีการชำระค่าหุ้นแล้วร้อยละ 25